Title: MINISTERSTVO KULTÚRY
Author: Správa kult. zariadení MK SR

I n f o r m á c i a   
o výsledkoch medzirezortného pripomienkového konania 
o návrhu zákona Národnej rady Slovenskej republiky 
o finančnom zabezpečení cirkví a náboženských spoločností 

	
	K návrhu zákona Národnej rady Slovenskej republiky o finančnom zabezpečení cirkví a náboženských spoločností sa v rámci medzirezortného pripomienkového konania vyjadrili všetky ministerstvá, ostatné ústredné orgány štátnej správy Slovenskej republiky, Najvyšší kontrolný úrad SR, Generálna prokuratúra SR, Konfederácia odborových zväzov, krajské úrady, Združenie miest    a obcí SR a Inštitút pre aproximáciu práva. 

Zásadné výhrady voči navrhovanému zákonu vznieslo:

Ministerstvo financií SR a Ministerstvo práce, sociálnych vecí a rodiny SR.     S oboma týmito ministerstvami sa preto uskutočnili rozporové konania, a to s týmito výsledkami:
1. V rámci rozporového konania na úrovni riaditeľov odborov boli                     s ministerstvom financií odstránené všetky rozpory až na jeho nesúhlas s tým, aby sa zo štátneho rozpočtu poskytoval cirkvám a náboženským spoločnostiam príspevok na vecné náklady ich riadiacich orgánov vo výške 10% zo súčtu príspevkov štátu na platy duchovných a zamestnancov riadiacich orgánov cirkví a náboženských spoločností. Zástupcovia tohto ministerstva zotrvali na požiadavke, aby sa výška príspevku na vecné náklady riadiacich orgánov cirkví a náboženských spoločností určovala na základe normatívov ustanovených Ministerstvom kultúry SR vo všeobecne záväznom vykonávacom právnom predpise. 
Na úrovni štátnych tajomníkov bolo dohodnuté nové znenie §4 ods. 6 upravujúceho problematiku poskytovania príspevkov na vecné náklady riadiacich orgánov cirkví a náboženských spoločností. Keďže dohodnuté znenie tohto ustanovenia je do predloženého návrhu zákona zapracované, aj predmetný rozpor bol odstránený.

2. Ministerstvo práce, sociálnych vecí a rodiny SR vyjadrilo zásadný nesúhlas s tým, aby sa príspevky na platy duchovných a zamestnancov riadiacich orgánov cirkví a náboženských spoločností odvodzovali od minimálnej mzdy upravenej zákonom. 
V rámci rozporového konania na úrovni riaditeľov sa dohodlo, že uvedené príspevky sa budú odvodzovať od priemerného platu pracovníka v národnom hospodárstve dosiahnutého v predchádzajúcom roku. 
Novým znením §4 ods. 2, podľa ktorého má sa na platy duchovných               a zamestnancov riadiacich orgánov poskytovať príspevok vo výške 80% priemerného mesačného platu pracovníka v národnom hospodárstve dosiahnutého                       v predchádzajúcom roku, bol uvedený rozpor odstránený. 

Obe uvedené ministerstvá okrem toho vzniesli požiadavku upresniť kvantifikáciu dopadov navrhovaného zákona na štátny rozpočet, čo je                        v dopracovanom znení všeobecnej časti dôvodovej správy zohľadnené. 

Okrem uvedených dvoch ministerstiev pripomienky k navrhovanému zákonu uplatnili: 

1. Ministerstvo pôdohospodárstva SR uplatnilo požiadavku precizovať právnu úpravu v §9 ods. 1, a to tak, že “cirkvi sú povinné predkladať štátu správy o využití príspevkov poskytovaných podľa §4 a príspevkov podľa §6 ods. 1 a 2”.
V predloženom znení návrhu zákona je uvedená požiadavka zohľadnená. 

2. Ministerstvo obrany SR navrhlo zmeniť ohraničenie kategorizácie cirkví upravené v §4 ods. 3 písm. c) až f). 
Navrhovanú zmenu nebolo možné akceptovať, pretože kategorizácia cirkví     a náboženských spoločností bola s ich predstaviteľmi dohodnutá. Právna úprava vychádza z početného stavu členov jednotlivých cirkví a náboženských spoločností  a špecifických podmienok ich pôsobenia. Okrem toho tento návrh by znevýhodnil malé cirkvi a náboženské spoločnosti. 

3. Ministerstvo vnútra SR vo svojom stanovisku uplatnilo niekoľko pripomienok legislatívno-technického charakteru. Prevažná časť uplatnených pripomienok je        v predloženom návrhu zákona zohľadnená. Nebolo však možné zohľadniť pripomienky týkajúce sa otázok, ktoré sa budú upravovať v zmluvách s jednotlivými cirkvami a náboženskými spoločnosťami. 

4. Ministerstvo životného prostredia SR ako jediné spochybnilo navrhovanú zákonnú úpravu s odôvodnením, že by si cirkvi mali finančné zabezpečenie svojej činnosti riešiť sami bez akýchkoľvek príspevkov štátu. 
Z dôvodov uvedených v dôvodovej správe k návrhu zákona považujeme túto pripomienku za neopodstatnenú. 

5. Ostatné pripomienkujúce orgány zaujali k navrhovanému zákonu súhlasné stanovisko a pripomienky voči navrhovaným právnym úpravám neuplatnili. 

Z uvedeného vyplýva, že návrh zákona sa predkladá bez rozporov.